《金石台》
宋代·曾季貍

江上岧峣百尺台，摩挲尘迹但徘徊。
不辞浊酒三杯醉，坐对晴空万里开。
楚泽风烟随处好，仙家桃李有谁栽。
黄花过了梅花发，待我扶藜得复来。

作者简介：抚州临川人，字裘父，号艇斋。曾宰曾孙。师事吕本中、韩驹，又与朱熹、张栻游。举进士不第，终身隐居，人争荐之，皆不起。有《艇斋杂著》、《论语训解》、《艇斋诗话》。